text: Købmænd frygter for fremtiden med fri åbningstid
  30 september 2012 kl. 06.31
  Denne søndag er sidste dag med den nuværende lukkelov. Fra i morgen kan butikkerne holde åbent næsten som de vil.
  Bilka og andre kæder har fremover åbent fra kl. 8 til 22 alle ugens syv dage - og det får de små selvstændige købmænd til at frygte for fremtiden.
  Freddy Nielsen er selvstændig Spar-købmand på Norddalsvej 58 i Esbjerg og driver sin forretning mindre end 2000 meter fra Bilka, der altså fra i morgen tidlig har åbent 8-22 alle ugens syv dage.
  Fredag kunne Freddy Nielsen fejre 30 års jubilæum som selvstændig - og han er meget spændt på fremtiden og vil i dag nyde den sidste søndag med den gamle lukkelov, mens han knokler og hygger sig med kunderne, som han hidtil har kunnet gøre uden Bilkas konkurrence mere end halvdelen af årets søndage.
  